钦定古今图书集成/理学汇编/学行典/第113卷 > 淮南子 > 《主术训》
## 钦定古今图书集成/理学汇编/学行典/第113卷 > 淮南子 > 《主术训》

古者，天子听朝，公卿正谏，博士诵《诗》，瞽箴师诵，庶人
传语，史书其过，宰彻其膳，犹以为未足也。故尧置敢
谏之鼓，舜立诽谤之木，汤有司直之人，武王立戒慎
之鼗，过若毫厘，而既已备之也。夫圣人之于善也，无
小而不举，其于过也，无微而不改。尧、舜、禹、汤、文、武，皆
坦然天下而南面焉。当此之时，鼛鼓而食，奏雍而彻，
已饭而祭灶，行不用巫祝，鬼神弗敢祟，山川弗敢祸，
可谓至贵矣。然而战战栗栗，日慎一日，由此观之，则
圣人之心小矣。《诗》云：“惟此文王，小心翼翼。昭事上帝，
聿怀多福。”其斯之谓欤！